ระดมเครื่องผลักดันน้ำ 100 เครื่อง ติดตั้งในลำน้ำมูล เตรียมพร้อมรับมือน้ำหลาก จังหวัดอุบลราชธานี
นายประพิศ จันทร์มา อธิบดีกรมชลประทาน เปิดเผยว่า เนื่องจากขณะนี้มีฝนตกอย่างต่อเนื่องในพื้นที่ภาคตะวันออกเฉียงเหนือ ประกอบกับในระยะนี้น้ำในแม่น้ำโขงมีระดับน้ำสูงขึ้นมาก จึงได้สั่งการสำนักเครื่องจักรกล ระดมเครื่องผลักดันน้ำ จากฝ่ายปฏิบัติการเครื่องจักรกลสูบน้ำที่ 2 จังหวัดขอนแก่น และฝ่ายปฏิบัติการเครื่องจักรกลสูบน้ำที่ 3 จังหวัดนนทบุรี ส่วนเครื่องจักรกลสูบน้ำ สำนักเครื่องจักรกล ไปสมทบกับส่วนเครื่องจักรกลสำนักงานชลประทานที่ 7 จังหวัดอุบลราชธานี รวมจำนวน 100 เครื่อง เพื่อติดตั้งลงในลำน้ำมูล บริเวณสะพานพิบูลมังสาหาร อำเภอพิบูลมังสาหาร จังหวัดอุบลราชธานี เพื่อเตรียมพร้อมรับมือน้ำหลาก ด้วยการเร่งผลักดันน้ำ ระบายน้ำจากลำน้ำมูลลงสู่แม่น้ำโขง นอกจากนี้ ยังได้เตรียมพร้อมเครื่องสูบน้ำขนาดใหญ่ ไว้ช่วยเร่งระบายน้ำอีกทางหนึ่งด้วย ทั้งนี้ หากระดับน้ำในลำน้ำมูลเริ่มมีปริมาณน้ำสูงเกินเกณฑ์ กรมชลประทานจะเร่งเดินเครื่องผลักดันน้ำ เพื่อบรรเทาอุทกภัยในพื้นที่โดยเร็วที่สุด